Locustella luscinioides
**Штурчето трскарче** (науч. *Locustella luscinioides*) — вид трскарче од родот треварчиња (*Locustella*) кое се размножува низ јужна Европа и умерена западна Азија. Ја има и во Македонија. Таа е птица преселница која зимува под Сахара, во Африка.

Оваа мала врапчевидна птица живее меѓу трските и местата со грмушки.

Песнатаⓘ му е монотоно, механичко, слично на инсект чрчорење, најчесто во самрак. Слична е на пеењето на другите видови од родот, но е малку побрза и подлабока.

Таксономија и систематизација
-----------------------------

Штурчето трскаче прв го опишал италијанскиот орнитолог Паоло Сави (Paolo Savi), автор на *Ornitologia Toscana* (1827–1831) и *Ornitologia Italiana* (1873–1876). Сави ја опишал птицата како темна, неизбраздена, портокаловокафеава во 1821, што било нов вид за науката од семејството на трскарите. Го објавил целосниот опис 1824 и оттогаш е познат како Савиев трскар (така се вика и на англиски - Savi's Warbler). Тој формира видов пар со речниот трскар (*Locustella fluviatilis*), а проучувањата на митохондриската ДНК покажуваат дека двата се блиски до полското штурче (*Locustella naevia*).

Има три подвида:

* *Locustella luscinioides luscinioides* - номинираниот подвид, кој се размножува низ централна и источна Европа, Шпанија, Португалија и северна Африка; а зимува во западна Африка, од Сенегал до езерото Чад и северна Гана, а веројатно и во јужен Судан;
* *Locustella luscinioides sarmatica* - се размножува во Украина, регионот на Волга и Урал, а зимува во североситочна Африка;
* *Locustella luscinioides fusca* - го има од Јордан и Турција до централна Азија на исток; зимува во Судан и Етиопија.

Опис
----

Штурче трскарче, пеејќи од евла
Штурчето трскарче е долго околу 14 см. Горните делови му се еднобојни темноцрвеникавокафеави, понекогаш со слаб зеленкав сјај. Има невпечатлива посветла линија над окото. Тенкиот клун, очите и нозете се кафеави. Брадата, грлото и стомакот му се белкавокремави, а остатокот од долниот дел му е песочна боја. Во сезоната на парење и одозгора и одоздола станува малку посветол.

Пеењето му е треперење, како и на другите треварчиња, но малку пониска и не толку долга. Често започнува со серија од ниски тикови кои прераснуваат во треперење. Птицата пее качена на врвот од трската со отворен клун и грло што трепери. Пеат и мажјаците и женките.

Поведение
---------

Оваа птица се митари пред да пристигне на местата за размножување. При пристигнувањето во мочуриштата, птиците се повлекуваат меѓу трските и грмушките и ретко може да се видат, но кога ја воспоставуваат својата територија се качуваат на врвовите од трските и пеат. Тие се хранат со инсекти, како што се: мувите, бубачките, молците, ларвите, како и малите црви. 
По размножувањето птиците одат во поретка вегетација, се митарат во своите зимски перје и се подготвуваат за преселба. Малку се знае за нивните навики во зимувалиштата, но тие заземаат слични мочурливи области, забележани се во полиња со пченка, а може да се хранат и спијат во мали јата.

### Размножување

Возрасен со гнездо
*Locustella luscinioides*
Во јужниот дел од опсегот сезоната на парење започнува во средината на април, а во северниот дел, при крајот на мај. Првите мажјаци што ќе пристигнат ги зафачаат најубавите територии, што се суди според густината на трските и грмушките. Кога пристигаат женките, ги избираат мажјаците со подобри територии. Оние птици што пристигнуваат подоцна имаат посиромашни територии и послаб успех во размножувањето.. Гнездото го гради женката на мала платформа во трските кое е добро скриено меѓу сувите трски и купчиња вегетација. Тоа е уредно, изградено од убаво наредени тревки и ливчиња. Обично одозгора не може да се види. Леглото има 4-6 јајца кои се зеленикавобели, испрскани со сиви точки. Ги квачи само женката во период од 12 дена. Таа, исто така, ги храни во почетокот сама, а потоа ѝ се придружува и мажјакот. Пилињата се оперјуваат по дванесетина дена. Обично имаа две легла годишно.

Статус
------

Штурчето трскарче според Црвениот список на МСЗП е вид со најмала загриженост поради големата глобална популација и широкиот опсег. Во Европа има околу 530.000 до 800.000 пара, или 1.6 - 2.4 милиони единки. Европската популација е околу две третини од вкупната, што значи вкупно има околу 2.1 - 4.8 милиони единки.

Наводи
------

1. 1 2  BirdLife International (2013). „*Locustella luscinioides*". *IUCN Red List. Version 2012.1*. International Union for Conservation of Nature. Посетено на 2013-08-01.
2. ↑  *Alla Memoria Paolo Savi* (италијански). 1871.
3. 1 2  „Savi's Warbler (*Locustella luscinioides*)". *Internet Bird Collection*. Посетено на 2013-08-01.
4. ↑  Lepage, Denis. „Savi's Warbler (*Locustella luscinioides*) (Savi, 1824)". Avibase. Посетено на 2013-08-01.
5. 1 2 3 4 5  Witherby, H. F. (ed.) (1943). *Handbook of British Birds, Volume 2: Warblers to Owls*. H. F. and G. Witherby Ltd. стр. 32–34.CS1-одржување: излишен текст: список на автори (link)
6. 1 2  Aebischer, Adrian; Perrin, Nicolas; Krieg, Myriam; Studer, Jacques; Meyer, Dietrich R. (1996). „The Role of Territory Choice, Mate Choice and Arrival Date on Breeding Success in the Savi's Warbler *Locustella luscinioides*". *Journal of Avian Biology*. **27** (2): 143–152. JSTOR 3677143.CS1-одржување: повеќе имиња: список на автори (link)

Надворешни врски
----------------

* Возраст и пол (PDF; 2.0 MB) од Javier Blasco-Zumeta & Gerd-Michael Heinze Архивирано на 26 декември 2011 г.